[Video] SAUK weier glo weer om DA-advertensie uit te saai‘n Skermskoot uit die advertensie. Die video volg onderaan die berig. Die DA se advertensie volg onderaan die berig. Die SAUK weier glo weer om ŉ verkiesingsadvertensie van die Demokratiese Alliansie (DA) uit te saai. Die DA het in ŉ verklaring gesê die SAUK het die party ingelig dat daar glo tans geen beskikbare tydgleuwe vir politieke advertensies is nie weens vertragings deur die Onafhanklike Verkiesingskommissie (OVK). “Dit is niks anders as ŉ swak verskoning deur die SAUK om die DA se politieke advertensie te sensor nie. Dít het ŉ standaard tydens verkiesingstyd geword,” lui die verklaring. “Die DA en alle politieke partye het die reg om partypolitieke advertensies te laat uitsaai aangesien die verkiesingsdatum uitgevaardig is.” David van Rooyen, minister vir samewerkende regering en tradisionele sake, het op 23 Mei bekend gemaak dat vanjaar se munisipale verkiesing op 3 Augustus sal wees. In terme van die Onafhanklike Kommunikasie-owerheid van Suid-Afrika (Okosa) se regulasies vir munisipale verkiesings, word politieke partye toegelaat om politieke advertensies tydens die “verkiesingstydperk” uit te saai. Die tydperk strek van die dag waarop die verkiesingsdag aangekondig is tot die verkiesing. Die DA het gesê al die ander uitsaaiers en radiostasies het die advertensie aanvaar en dat dit van Maandag af uitgesaai sal word. “Die SAUK is die enigste uitsaaier wat weier om die DA se advertensie uit te saai.” Die DA gaan gevolglik ŉ amptelike klag by Okosa indien “om te verhoed dat die SAUK sy mag misbruik om die DA te sensor en die ANC teen kritiek te beskerm”. Die SAUK het tydens 2014 se algemene verkiesing geweier om die party se Ayisafani-advertensie uit te saai aangesien dit glo geweld aangehits het. Die party het ŉ tweede weergawe van die advertensie uitgereik wat ook aanvanklik geweier is, maar ná druk van die party wel uitgesaai is. * “ANC Ayisafani” beteken die ANC is nie meer wat hy vroeër was nie.